 

בית הדין הצבאי המחוזי

**מחוז שיפוטי דרום**

**בפני השופטת: סא"ל רינת לוי מוסקוביץ'**

**בעניין: התובע הצבאי (ע"י ב"כ, קמ"ש אביחי שמיר)**

**נגד**

**הנאשם: מ/XXX סמ"ר א' ג' (ע"י ב"כ, סרן (במיל') ליאור אטקין)**

**הכרעת - דין**

על פי הודאתו, מורשע הנאשם בעבירה של היעדר מן השירות שלא ברשות, לפי סעיף 94 לחוק השיפוט הצבאי, התשט"ו - 1955, בגין כך שנעדר משירות מילואים ביחידתו XXX מיום 20.04.2021 ועד יום 21.05.2023 למשך 762 ימים, בהתאם לכתב האישום ולפרטים הנוספים.

1. **ניתנה היום, ג' סיון התשפ"ג, 23.05.2023, והודעה בפומבי ובמעמד הצדדים.**

\_\_\_\_\_( - )\_\_\_\_\_

שופטת

**גזר - דין**

הנאשם הורשע על פי הודאתו בעבירה שעניינה היעדר מן השירות שלא ברשות, על כי נעדר משירות המילואים ביחידתו XXX מיום 20.04.2021 ועד יום 21.05.2023 למשך 762 ימים, בהתאם לכתב האישום ולפרטים הנוספים, אשר הסתיימה במעצרו. הנאשם זומן לשירות מילואים לצו של 21 ימים.

הצדדים הציגו לעיוני הסדר טיעון המבקש להשית על הנאשם עונש מקל של חמישה ימים לצד מאסר מותנה. הצדדים עמדו מחד במשך הצו הממושך ממנו נעדר מאודך ציינו כי ענינו של הנאשם עולה אך במעט על רף ההעמדה לדין. עוד שקלו את נסיבותיו המורכבות מבית ואת מחלת אחיו הקטין בו טיפל.

יצוין כי היעדרותו של הנאשם משירות המילואים פגעה בתפקוד יחידתו כמו גם בערך השוויון בנטל. כן יצוין כי הנאשם מעולם לא שירת בשירות מילואים מאז שחרור משירות סדיר. מנגד, תדפיסו האישי מעלה כי הצטיין בשירות החובה שלו ועברו המשמעתי זניח. במסגרת ההסדר לא ביקשו הצדדים לשלול את דרגותיו של הנאשם וזאת על מנת לאפשר לו להמשיך ולשרת.

בנסיבות אלה ולנוכח חג השבועות הקרב ובא, ובשים לב לנכונות הנאשם לשוב ולשרת במערך המילואים, מצאתי לכבד את ההסדר חרף קולתו.

על הנאשם נגזרים, אפוא, העונשים הבאים:

1. **חמישה (5) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן עשרים ואחד (21) ימים למשך שנתיים (2), שלא יעבור עבירה לפי סעיף 92 או 94 לחוק השיפוט הצבאי, התשט"ו - 1955.**
3. **זכות ערעור כחוק.**
4. **ניתנה היום, ג' בסיון התשפ"ג, 23.05.2023, והודעה בפומבי ובמעמד הצדדים.**

\_\_\_\_\_( - )\_\_\_\_\_

שופטת

**העתק נכון מן המקור**

**רס"ן לייה קריצר אללוף**

**קצינת בית הדין**

**נערך על ידי: א.ל**

**בתאריך: 24.05.2023**

**חתימת המגיה: סגן שיר בן- ארמון**